giovedì 27 marzo 2014
Mostro, no stâ mangjâmi! - Conte voltade par fruts
Alex al è un purcitut une vore golôs.
O sin a matine, e Alex al va cucjo cucjo in zardin, a cirî papatis e ‘nt mangje plui di dîs!
Ma dut tun colp e salte fûr sô mari.
“Ve chi che tu eris finît. Ti ài cirût pardut!” i busine. “Ma no sâstu che no tu âs di mangjâ fûr dal past. Finisile cumò! E tu ti sês ancje sporcjât dut. Cjale chi! Tu sês plen di tiere. Vie di corse cjase a lavâti!”
Alex si invie viers il flum, par fâ il bagno. Secont lui sô mari e je masse severe. Cetantis storiis par dôs o trê patatis!
Dilunc la strade al viôt un morâl cjamât di biei miluçs.
Cuntun grant salt al cîr di cjoli un, ma a son masse adalt.
“Tant no varès di mangjâ fûr past” al pense.
Ma un pôc plui innà al viôt des piçulis pomis rossis.
“E cui al resistial a lis trisculis! Jo, no di sigûr!” si dîs Alex.
Si sbasse par cjapâju sù, ma di bot, daûr da la sô schene si jeve sù une ombre grandonone.
Cuntune ridade spaventose, un mostri bocognon lu grampe e si prepare a glotilu.
“Mostro, no stâ mangjâmi” al berle Alex, tremant.
Il mostro no lu calcole. Al stâ atent dome da lis pomis rossis.
“Trisculis!” al esclame il mostro. “O ai propite voie di mangjâmalis dutis! E dopo di lôr a tocje a ti, purcitut!”
Il mostro si met in sachete il purcitut, che al sbrisse jù, jù, jù fin insomp. E dentri li al è dut un scûr, une grande confusion: cjartis di caramele, un vecjo penarel roseât, doi bezins, un boton e parfin un ciungam dut tacadiç.
Dut ta un colp, Alex al sint dai rumôrs stranis che a vegnin di adalt.
“E je la panze dal mostro, che e bruntule par la fan” al pense Alex. “O ai di movimi! Rimpinâmi, saltâ fûr de sachete e metimi in salf!”
Masse tart! Cinc dêts grandonons a son za che a cirin framieç lis cjartis di caramele e lu grampin.
“Mostro, no stâ mangjâmi” al busine Alex. “E parcè mai no varessio di mangjâti?” al riduce il mostro. “Cjale là, la insomp, al è pene passât un elefantut colôr di rose. Al someave une vore bon e al jere frant il dopli di me”
“Gnam!” al fâs il mostro. Si torne a meti il purtitut in sachete e al cor viers il bosc!
Alex al è preocupât... par cumò le à fate francje, ma al sa ben di vê dite une bausie e che nol esist nissun elefantut.
A un ciert pont il mostro, che al strac, al ferme di cori.
“No soi rivât a cjapâ l'elefantut! E alore cumò tocje a ti” al rugne.
“Mostro, mostro, no stâ mangjâmi... no âstu viodût chê nule là su?”
“Si, parcè, ce vulie dî?”
Daûr da la nule si è pene platât il plui gustôs uciel dal mont! Si clame Uciel-Luianie e se no tu ti movis ti svole vie!”
Il mostro za al tacave a insumiâsi di mangjâ l'uciel luianie e alore si torne a meti Alex in sachete e vie, al tache a rimpinâsi su la coline. Ma propit cuant che al rive adalt la nule e passe par li, lui si bute par cjapâle, e oooooo al cole jù a rodolons, fasint un grant polveron!
“Uff, no soi rivât a cjapâ l’uciel-luianie. A volarà dî che mi contentarai di un purcitut!”
“No, mostro, no stâ mangjâmi!” lu pree Alex “Ti contarai un segret”
“Ce segret? Dai, svelt, dimâl” al domande il mostro.
“Propite chi sot, sot tiere, e je la citât dai cunins. Dentri ta lis galariis a saran plui di mil!”
“Viôt che se e je une bausie, chist colp tu ma la pais! ”
Il mostro al torne a meti Alex in sachete a al tache a sgarfâ une buse grandissime che al stave dut dentri. Ma... nuie, nancje un cunin. Sot tiere a son dome viers.
Rabiôs al cjape Alex e al vierç la bocje. “No, mostro, no stâ mangjâmi” al vai.
Ma il mostro aromai al à pierdût la pazience e al stâ par metilu in bocje.
In chel, però, une ombre grandonone e rive daûr de schene dal mostro. “E alore? Dulà jeristu lât a finîle. Ti ai cirût dapardut!” E busine la mari dal mostro. “Tu sâs che no tu âs di mangjâ fûr past! Smetile subite!
E tu ti sês ancje sporcjât dut, cjale li ce pastros, tu sês plen di tiere! File cjase di corse a lavâti!”
Subite il mostro al ubidìs e al mole Alex, che al scjampe vie come une frece. E dopo al va di corse dongje il flum, a lavâsi.
Il purcitut al torne cjase come un sfolmenât. Dilunc la strade al pense che ogni tant, lis maris, a fasin propit ben a jessi un pôc severis, ancje par da lis stupidagjinis come dôs o trê patatis.
Al cor la di sô mari e, prime ancjemò di contâi la sô teribile aventure, i salte in braç e la strenç!
Scrit di gelo stellato a lis 16:26 Etichetis: flabis di fruts, voltaduris
Iscriviti a: Commenti sul post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn